Emme
Store norske leksikon,Geografi,Verdens geografi,Europa,Sveits’ geografi
Emme er to elver i Sveits, i Aares vassdrag som munner ut i Rhinen ved Waldshut på grensen til Tyskland. Begge har kilder i fjellområdet nord for Brienzer See, i grensetraktene mellom kantonene Bern, Luzern og Unterwalden (halvkantonen Obwalden).
Grosse Emme Grosse Emme («store Emme»), ofte kalt bare Emme, renner gjennom nesten hele sitt løp i kanton Bern. Elva er 80 kilometer lang fra sitt utspring i fjellområdet mellom Hohgant (2197 meter over havet) og Augstmatthorn (2137 meter over havet). Elva renner først kort vei mot øst, så mot nordvest gjennom Emmental. I nedre del renner den gjennom byen Burgdorf som er sentrum for handelen med emmentalerost. Senere dreier elva mot nord og munner ut i Aare tre kilometer nedenfor byen Solothurn. Kleine Emme Kleine Emme («lille Emme») ligger i kanton Luzern, og er 58 kilometer lang. Elva springer ut på nordsiden av Brienzer Rothorn, renner først mot nord, i øverste del under navnet Wald Emme, senere mot nordøst gjennom dalen Entlebuch under navnet Kleine Emme. Ved Wolhusen dreier Kleine Emme mot øst og forener seg med Reuss, viktigste bielv til Aare, like nedenfor byen Luzern. Les mer i Store norske leksikon Grosse Emme Kleine Emme Sveits Sveits' geografi